വാക്സിന് വിതരണം: രാഷ്ട്രീയ വിവേചനം കാണിക്കുന്നതായി പരാതി പാവറട്ടി: എളവള്ളി ഗ്രാമ പഞ്ചായത്തില് വാക്സിന് വിതരണം അവതാളത്തില്. 110 ലേറെ ദിവസമായിട്ടും രണ്ടാം ഡോസ് കോവിഡ് പ്രതിരോധ വാക്സിന് നല്കിയില്ലന്നും രാഷ്ട്രിയ വിവേചനം കാണിക്കുന്നെന്നും പരാതി. ഏപ്രില് 20ന് വാക്സിന് എടുത്ത ഏകദേശം 500 പേരും പരിഭ്രാന്തിയിലാണ്. എളവള്ളി പഞ്ചായത്തില് വാക്സിന് വിതരണത്തിന്റെ ടോക്കണ് വിതരണം പഞ്ചായത്ത് പ്രസിഡന്റ് ഏറ്റെടുത്ത് നടത്തിയതും സ്വന്തക്കാര്ക്ക് മാനദണ്ഡങ്ങള് പാലിക്കാതെ വാക്സിന് ടോക്കണ് നല്കിയതും മെഡിക്കല് ഓഫീസര് ഈ വിഷയത്തില് ഉത്തരവാദമില്ലാത്ത പ്രവര്ത്തനം നടത്തുന്നതുമൂലവുമാണ് വാക്സിന് വിതരണം താറുമാറായതെന്ന് എളവള്ളി മണ്ഡലം കോണ്ഗ്രസ് പ്രസിഡന്റ് സി.ജെ. സ്റ്റാന്ലി ആരോപിച്ചു. സമീപ പ്രദേശങ്ങളില് വാക്സിന് വിതരണത്തിന്റെ ടോക്കണ് ഹെല്ത്ത് സെന്റര് വഴി മെന്പര്മാര്ക്കു നല്കുന്പോള് എളവള്ളി പഞ്ചായത്തില് പ്രസിഡന്റ് സ്വന്തം ഇഷ്ടപ്രകാരം ടോക്കണ് വിതരണം ചെയ്യുകയാണെന്ന് കോണ്ഗ്രസ് നേതാക്കള് ആരോപിച്ചു. ഇതു സംബന്ധിച്ച് കോണ്ഗ്രസ് മണ്ഡലം കമ്മിറ്റിയുടെ നേതൃത്വത്തില് ആരോഗ്യമന്ത്രി, ഡിഎംഒ, കളക്ടര് എന്നിവര്ക്ക് പരാതി നല്കി. ഉടന് നടപടി ഉണ്ടാകാത്ത പക്ഷം പഞ്ചായത്ത് ഉപരോധം അടക്കമുള്ള സമരപരിപാടികളുമായി മുന്നോട്ടുപോകുമെന്ന് കോണ്ഗ്രസ് നേതാക്കള് വ്യക്തമാക്കി. വാക്സിന് വിതരണം സുതാര്യമായാണ് മുന്നോട്ട് പോകുന്നതെന്നും രാഷ്ട്രിയനേട്ടം ലക്ഷ്യമാക്കിയുള്ള ആരോപണം മാത്രമാണ് കോണ്ഗ്രസിന്റെതെന്നും എളവള്ളി ഗ്രാമപഞ്ചായത്ത് പ്രസിഡന്റ് ജിയോ ഫോക്സ് പറഞ്ഞു.